GA Iris Oifigiúill an Aontais Eorpaigh L 102/1

RIALACHÁN (AE) 2016/580 Ó PHARLAIMINT NA hEORPA AGUS ÓN gCOMHAIRLE

an 13 Aibreán 2016

maidir le bearta trádála uathrialacha éigeandála a thabhairt isteach do Phoblacht na Túinéise

TÁ PARLAIMINT NA hEORPA AGUS COMHAIRLE AN AONTAIS EORPAIGH,

Ag féachaint don Chonradh ar Fheidhmiú an Aontais Eorpaigh, agus go háirithe Airteagal 207(2) de,

Ag féachaint don togra ón gCoimisiún Eorpach,

Tar éis an dréachtghníomh reachtach a chur chuig na parlaimintí náisiúnta,

Ag gníomhú dóibh i gcomhréir leis an ngnáthnós imeachta reachtach (1),

De bharr an méid seo a leanas:

(1) Tá an Comhaontú Eora-Mheánmhara lena mbunaítear comhlacahas idir Comhphobail na hEorpa agus a mBallstáit, de pháirt amháin, agus Poblacht na Túinéise, den pháirt eile (2) (an “Comhaontú”) ina bhonn don ghaol idir an tAontas agus an Túinéis.

(2) Tar éis an ionsaí sceimhlitheoireachta a rinneadh gar do Sousse na Túinéise an 26 Meitheamh 2015, dúirt an Chomhairle ina conclúidí an 20 Iúil 2015 go bhféachfadh an tAontas, i gcomhairle leis na Ballstáit, an bhféadfaí bearta eisceachtúla agus sealadacha a ghlacadh chun tacú le geilleagar na Túinéise.

(3) Is í ola olóige príomhtháirge onnmhairíochta talmhaíochta na Túinéise chuig an Aontas agus tá tionscal na hola olóige ina chuid thábhachtach de gheilleagar na tíre, mar is amhlaidh do roinnt réigiún de Bhallstáit áirithe.

(4) Is trí mhargadh tarraingteach agus iontaofa le haghaidh onnmhairí d'ola olóige na Túinéise a chur ar fáil is fearr is féidir leis an Aontas tacú le geilleagar na Túinéise, i gcomhréir leis na cuspóirí a leagtar amach i mBeartas Comharsanachta na hEorpa agus sa Chomhaontú Eora-Mheánmhara. Chun margadh den sórt sin a chur ar fáil, tá gá le tabhairt isteach bearta trádála uathrialacha lena gceadófar an táirge sin a allmhairiú isteach san Aontas ar bhonn taraifchuóta saor ó dhleacht.

(5) Chun calaois a chosc agus chun a áirithiú go rachaidh na bearta trádála uathrialacha atá beartaithe chun sochar gheilleagar na Túinéise i ndáiríre, ba cheart do na bearta sin a bheith faoi réir an choinníll go gcomhlíonfaidh an Túinéis na rialacha dá bhforáiltear sa Chomhaontú maidir le tionscnamh táirgí agus na nósanna imeachta a bhaineann leo, agus faoi réir comhoibriú riaracháin éifeachtach na Túinéise leis an Aontas.

(6) Chun cobhsaíocht an mhargaidh ola olóige a chaomhnú, níor cheart don Aontas an méid breise a sholáthrófar de bharr bearta trádála uathrialacha a chur ar fáil go dtí go n-ídeofar méid an taraifchuóta bhliantúil saor ó dhleacht d'ola olóige neamhchóireáilte atá leagtha síos in Airteagal 3(1) de Phrótacal Uimh. 1 a ghabhann leis an gComhaontú.

(7) Tá na rialacha maidir le riar na gcuótaí taraife leagtha síos in Airteagal 184 de Rialachán (AE) Uimh. 1308/2013 ó Pharlaimint na hEorpa agus ón gComhairle (3). Ba cheart feidhm a bheith ag na rialacha sin maidir leis na bearta uathrialacha trádála dá bhforáiltear sa Rialachán seo freisin.

(8) Chun coinníollacha aonfhoirmeacha a áirithiú maidir le cur chun feidhme an Rialacháin seo, ba cheart cumhachtaí cur chun feidhme a thabhairt don Choimisiún lena gcuirtear ar a chumas na socruithe fabhracha arna mbunú leis an Rialachán seo a chur ar fionraí go sealadach agus bearta ceartaitheacha a thabhairt isteach nuair atá tionchar ag an Rialachán seo ar mhargadh an Aontais. Ba cheart na cumhachtaí sin a fheidhmiú i gcomhréir le Rialachán (AE) Uimh. 182/2011 ó Pharlaimint na hEorpa agus ón gComhairle (4).

(9) Tá na bearta trádála uathrialacha éigeandála arna mbunú leis an Rialachán seo ceaptha maolú a dhéanamh ar dheacracht na staide eacnamaíche ina bhfuil an Túinéis faoi láthair de bharr na n-ionsaithe sceimhlitheoireachta. Dá bhrí sin ba cheart teorainn ama a chur leis na bearta seo agus iad a bheith gan dochar do chaibidlíocht idir an tAontas agus an Túinéis maidir le bunú Limistéar Domhain Cuimsitheach Saorthrádála (LDCST).

(10) I bhfianaise an dochair mhóir a rinne an t-ionsaí sceimhlitheoireachta gar do Sousse an 26 Meitheamh 2015 do gheilleagar na Túinéise, agus d'earnáil na turasóireachta go háirithe, agus an riachtanas atá ann bearta trádála uathrialacha éigeandála a ghlacadh chun deacracht staid eacnamaíoch na Túinéise a mhaolú sa ghearrthéarma, measadh gurb iomchuí foráil d'eisceacht don tréimhse ocht seachtaine dá dtagraítear in Airteagal 4 de Phrótacal Uimh. 1 maidir le ról na bParlaimintí naisiúnta san Aontas Eorpach, atá i gceangal leis an gConradh ar an Aontas Eorpach, leis an gConradh ar Fheidhmiú an Aontais Eorpaigh agus leis an gConradh ag bunú an Chomhphobail Eorpaigh d'Fhuinneamh Adamhach,

TAR ÉIS AN RIALACHÁN SEO A GHLACADH:

Airteagal 1

Socruithe fabhracha

Osclófar taraifchuóta allmhairí bliantúil saor ó dhleacht 35 000 tonna (an “taraifchuóta allmhairí bliantúil”) do na blianta féilire 2016 agus 2017 ar allmhairí isteach san Aontas d'ola olóige neamhchóireáilte de thionscnamh na Túinéise, agus a thagann faoi chuimsiú chóid CN 1509 10 10 agus 1509 10 90, i gcás ina ndéantar ola olóige neamhchóireáilte den sórt sin a fháil ina iomlán sa Tuinéis agus ina ndéantar é a iompar go díreach ón Túinéis go dtí an Aontas.

Airteagal 2

Coinníollacha chun bheith i dteideal an taraifchuóta bliantúil ar allmhairí

Chun bheith i dteideal leas a bhaint as an taraifchuóta bliantúil ar allmhairí, ní mór don Túinéis cloí leis na rialacha maidir le tionscnamh na dtáirgí agus leis na nósanna imeachta a bhaineann leo, dá bhforáiltear i bPrótacal Uimh. 4 den Chomhaontú.

Airteagal 3

Rochtain ar an taraifchuóta bliantúil ar allmhairí

Ní chuirfear an taraifchuóta bliantúil ar allmhairí ar fáil go dtí go n-ídeofar méid an taraifchuóta saor ó dhléacht d'ola olóige neamhchóireáilte, dá bhforáiltear in Airteagal 3(1) de Phrótacal Uimh. 1 a ghabhann leis an gComhaontú.

Airteagal 4

Riar an taraifchuóta bliantúil ar allmhairí

Déanfaidh an Coimisiún an taraifchuóta bliantúil ar allmhairí a riar i gcomhréir le hAirteagal 184 de Rialachán (AE) Uimh. 1308/2013.

Airteagal 5

Fionraí shealadach

I gcás ina gcinnfidh an Coimisiún gur leor an fhianaise atá ann nach bhfuil an Túinéis ag cloí leis na coinníollacha atá leagtha amach in Airteagal 2, féadfaidh an Coimisiún gníomh cur chun feidhme a ghlacadh lena ndéanfar na socruithe fabhracha dá bhforáiltear in Airteagal 1 a chur ar fionraí go sealadach. Glacfar an gníomh cur chun feidhme sin i gcomhréir leis an nós imeachta scrúdúcháin dá dtagraítear in Airteagal 7(2).

Airteagal 6

Athbhreithniú meántéarmach

1. Déanfaidh an Coimisiún measúnú ag an meántéarma ar thionchar an Rialacháin seo ar mhargadh ola olóige an Aontais tar éis theacht i bhfeidhm an Rialacháin seo, agus cuirfidh sé conclúidí an measúnaithe sin faoi bhráid Pharlaimint na hEorpa agus na Comhairle.

2. Má fhaightear amach go bhfuil tionchar ag forálacha an Rialacháin seo ar mhargadh ola olóige an Aontais, tabharfar an chumhacht don Choimisiún gníomh tarmligthe a ghlacadh chun bearta ceartaitheacha a thabhairt isteach arb é is aidhm dóibh an staid ar an margadh sina athshlánú. Déanfar an gníomh cur chun feidhme sin a ghlacadh i gcomhréir leis an nós imeachta scrúdúcháin dá dtagraítear in Airteagal 7(2).

Airteagal 7

Nós imeachta coiste

1. Tabharfaidh an Coiste um Chomheagrú na Margaí Talmhaíochta arna bhunú le hAirteagal 229 de Rialachán (CE) Uimh. 1308/2013 cúnamh don Choimisiún. Coiste de réir bhrí Rialachán (AE) Uimh. 182/2011 a bheidh sa Choiste sin.

2. I gcás ina ndéanfar tagairt don mhír seo, beidh feidhm ag Airteagal 5 de Rialachán (AE) Uimh. 182/2011.

Airteagal 8

Teacht i bhfeidhm agus cur i bhfeidhm

Tiocfaidh an Rialachán seo i bhfeidhm an lá tar éis lá a fhoilsithe in Iris Oifigiúil an Aontais Eorpaigh.

Beidh feidhm aige go dtí an 31 Nollaig 2017.

Beidh an Rialachán seo ina cheangal go huile agus go hiomlán agus infheidhme go díreach i ngach Ballstát. Arna dhéanamh in Strasbourg, an 13 Aibreán 2016. Thar ceann Pharlaimint na hEorpa An tUachtarán M. SCHULZ Thar ceann na Comhairle An tUachtarán J.A. HENNIS-PLASSCHAERT

(1) Seasamh ó Pharlaimint na hEorpa an 10 Márta 2016 (nár foilsíodh fós san Iris Oifigiúil) agus cinneadh ón gComhairle an 11 Aibreán 2016.

(2) IO L 97, 30.3.1998, lch. 2.

(3) Rialachán (AE) Uimh. 1308/2013 ó Pharlaimint na hEorpa agus ón gComhairle an 17 Nollaig 2013 lena mbunaítear comheagraíocht na margaí i dtáirgí talmhaíochta agus lena n-aisghairtear Rialacháin (CEE) Uimh. 922/72, (CEE) Uimh. 234/79, (CE) Uimh. 1037/2001 agus (CE) Uimh. 1234/2007 ón gComhairle (IO L 347, 20.12.2013, lch. 671).

(4) Rialachán (AE) Uimh. 182/2011 ó Pharlaimint na hEorpa agus ón gComhairle an 16 Feabhra 2011 lena leagtar síos na rialacha agus na prionsabail ghinearálta a bhaineann leis na sásraí maidir le rialú ag na Ballstáit ar fheidhmiú cumhachtaí chur chun feidhme ag an gCoimisiún (IO L 55, 28.2.2011, lch. 13).